Harry Potter inspirirao novi val 'fan književnosti' (29/6/03) - 2003-06-28
Christina Teresa, studentica iz San Francisca, objavila je na Internetu novelu o profesoru Severusu Snapeu, zlokobnom liku koji u stopu
Najnoviji svjetski književni bestseller “Harry Potter i velered feniksa” naveo je milijune ljudi da se bace na čitanje. Međutim, ima i mnogo onih koje je ova knjiga navela da se prihvate pera i počnu pisati vlastita djela inspirirana pričom o Harryju Potteru. Predstavljamo nekoliko autora kojima su mali čarobnjak i njegova škola Hogwarts poslužili kao polazišna točka za vlastitu kreativnost. Među mnogima koji ovih dana pišu vlastita djela inspirirani knjigama britanske spisateljice J. K. Rowling je i Christina Teresa, studentica iz San Francisca. Christina je napisala novelu dugu 250 strana o prilično zlokobnom liku koji u stopu prati Harryja Pottera - profesoru Severusu Snapeu. Mlada autorica dobiva pohvale iz svih krajeva svijeta, nakon što je svoju priču počela u nastavcima postavljati na Internetu, na web adresi Sugarquill.com. Te su web stranice među najpopularnijim sajtovima posvećenim Harryu Potteru. Sajt Sugarquill.com postavljen je kada su dvije ljubiteljice Harrya Pottera – Jennie Levine i Megan Morrison počele pisati vlastite priče o mladom čarobnjaku. Jennie Levine kaže da su na Internetu naišle brojna djela ljubitelja Harrya Pottera: "Toga je bilo toliko da smo morali rigorozno birati najbolje. Zato smo odlučile postaviti vlastite web stranice na kojima predstavljamo vlastite radove, ali i radove drugih ljubitelja Harrya Pottera, kojima želimo pomoći u pisanju. Svatko tko ima dobru ideju za neku vlastitu priču o Harryju Potteru može doći na naš sajt i potražiti savjet." Jennie Levine kaže da na njihov sajt stižu priče i iz dalekih zemalja, poput Indije, Brazila i Islanda. Do sada je arhivirano oko 1.500 djela iz pera šest stotina autora, a mnogi su radovi odbačeni. Govoreći o interesu koji su knjige J. K. Rowling pobudile, gospođa Levine ističe da je ta popularna britanska spisateljica stvorila izuzetno otvoreni svijet u kojem uvijek ima mjesta za još magije. “Fan literatura” – čiji su autori ljubitelji nekog književnog junaka ili pisca - nije se pojavila s Harryem Potterom. Tijekom godina, svoje su literarne sljedbenike imala najrazličitija djela – od romana Jane Austen do “Zvjezdanih staza”. Profesorica pravnog fakulteta Sveučilišta New York Rebecca Tushnet kaže da se zapravo radi o vrlo starom obliku pripovijedanja: "Prije pojavljivanja autorskog prava, koje zapravo nije ni uvedeno do prije dvjestotinjak godina, ljudi su često pisali ili pripovijedali o 'novim avanturama' nekog već popularnog lika – na primjer, o Odisejevim dogodovštinama na povratku iz Troje." Iako autorsko pravo štiti originalna djela nekog umjetnika, kao i moguće nastavke i adaptacije, američki zakon poznaje i jednu iznimku. Prema pravilu, pravilu "pravednog korištenja", djela koja transformiraju originalno djelo, nudeći posve novu fabulu izuzeta su od zaštite autorskog prava. No, Wendy Seltzer, odvjetnica u Zakladi "Elektronske granice" kaže da "fan literatura" predstavlja prilično nejasno pravno pitanje: "Pitanje je - da li autori koji pišu nadograđujući na već postojećim književnim djelima i u svoje radove unose elemente postojeće radnje, dijaloga ili likova, zapravo krše autorsko pravo?" Neki autori i izdavačke kuće rješavaju pitanje "fan literature" na sudu. Međutim, britanska literarna agencija koja zastupa J. K. Rowling priopćila je da slavnoj spisateljici laskaju takva djela, ukoliko ne sadrže elemente neprikladne za djecu. Lisa Campos, jedna od amatera čija su djela o Harryu Potteru postavljena na web stranicama Sugarquill.com, kaže da svojim radovima zapravo i želi dati obol autorici Harrya Pottera: "Kad pišem svoje priče o Harryu Potteru, imam osjećaj da sam angažirana na nečemu što jako volim, jer, na žalost, ne mogu uživo čestitati J. K. Rowling i reći joj koliko mi njene knjige znače." Poput Lise Campos, i drugi autori djela «fan literature» ističu da žele ostati vjerni duhu originala od kojega polaze.